Sikkerheden er i orden ved dobbeltarrangementet i Gigantium fredag aften. Det garanterer Aalborg Kommunes beredskabschef Jørgen Pedersen overfor Nordjyske Medier.

Udtalelsen kommer fordi lederen af beredskabet for Nordjyllands Politi, Stig Erik Lundbo, frygter at tilstrømningen til Gigantium vil resultere i trafikalt kaos. - Arrangementet kommer på et tidspunkt, hvor anlægget ikke er færdigt. Det betyder, at publikum skal igennem noget grus og græs og risikerer at få beskidte sko, men sikkerhedsmæssigt er der helt styr på det, siger Jørgen Pedersen, til Nordjyske. Der kommer 13.500 besøgende til koncerten med Shakira og første semifinalekamp i ishockey.